**Franzefoss AS** er morselskapet for Franzefoss-konsernet, som driver virksomhet innen pukk og grus, avfallshåndtering og gjenvinning. Selskapet har 450 ansatte og omsetter for NOK 1,4 milliarder. Franzefoss leverer i dag pukk og gjenvinningstjenester gjennom datterselskapene Franzefoss Pukk AS og Franzefoss Gjenvinning AS. Franzefoss Utvikling AS videreutvikler og forvalter konsernets eiendommer. Franzefossbyen AS jobber for å utvikle industriområdet på Franzefoss til boliger og næringsformål.

Historikk
---------

Den gamle kalkmølla ved Franzefossen sto ferdig i 1919. Det var da anlagt dam, turbinrenne med turbin og generator for kraftforsyning. Bygningen drives i dag som Kalkmølla Kulturstasjon.
Franzefoss Bruk ble etablert i 1919 i Sandvika utenfor Oslo og startet opp med produksjon av kalkmel til landbruket og knust stein til bygg og anlegg. I 1936 ble virksomheten omgjort til aksjeselskap eid av familien Markussen. I 2005 ble bedriften splittet i to i forbindelse med et generasjonsskifte, og selskapene Franzefoss Minerals og Franzefoss AS ble etablert.

Virksomheter
------------

### Franzefoss Gjenvinning AS

Gjenvinning av papp og papir ved Franzefoss Gjenvinning AS avd. Haraldrud.
Franzefoss Gjenvinning AS driver med resirkulering, gjenvinning, bearbeiding og deponering av restprodukter og avfall. Gjennom bearbeidingsprosessen omformes avfall til råvarer for material- eller energigjenvinning på en miljømessig god måte. Oljeboringsavfall fra Nordsjøen blir gjennom en termisk prosess skilt ut som vann, sand og olje. Etter behandling blir oljen brukt som energibærer i industrien.

Franzefoss Gjenvinnings 19 anlegg er etablert ved store befolkningssentra og store brukere av selskapets tjenester. Det gjør at avfallet blir kortreist. Mottaksanleggene ligger i og rundt Oslo, i Vestfold og Telemark, utenfor Kristiansand, i Haugesund, Stavanger, Bergen og Trondheim. I tillegg har Franzefoss Gjenvinning AS to anlegg for mottak og behandling av boreavfall på Husøya utenfor Kristiansand og på Eide utenfor Bergen.

### Franzefoss Pukk AS

Franzefoss Pukk avdeling Steinskogen (Bærums Verk)
Franzefoss Pukk AS produserer pukk- og grusmaterialer til bygg og asfalt- og betongproduksjon. Selskapet har også mottak av tomtestein, restbetong og riveasfalt for bearbeiding og gjenbruk. På flere av Franzefoss Pukk AS' produksjonssteder samarbeider selskapet med aktører som videreformidler pukk til asfalt og betong. Det produseres jord på flere anlegg i Oslo og Trondheim, der finstoff fra pukkproduksjonen inngår i blandingen sammen med kompost og slam. Slik samlokalisering gir redusert transport og er gunstig, både miljlømessig og økonomisk.

Franzefoss Pukk AS har 13 pukkverk lokalisert sentralt i Østlandsområdet, utenfor Bergen og i Trøndelag.

### Franzefoss Utvikling AS

Franzefoss Utvikling AS eier Franzefoss-konsernets eiendommer og er ansvarlig for optimal utnyttelse og utvikling av disse.

### Franzefossbyen AS

Franzefossbyen AS eier 50,1 % av industriområdet ved Sandvika og er ansvarlig for å utvikle dette til boliger og næringsformål.

Eksterne lenker
---------------

* Offisielt nettsted Rediger på Wikidata
* Offisiell Facebook-side
* Franzefoss på Linkedin[*død lenke*]
* Franzefoss på Instagram

|  |  |
| --- | --- |
| Oppslagsverk/autoritetsdata | Brønnøysundregistrene
 |